text: Arbejder styrter 10 meter ned i silo
  29 april 2014 kl. 16.05
  En 32-årig mand er alvorligt kvæstet, efter at han faldt gennem taget på en silo og styrtede 10 meter ned.
  En 32-årig mand blev tirsdag alvorligt kvæstet ved en arbejdsulykke på Flensborg Landevej i Rørkær ved Tønder.
  - Han skulle arbejde på at rive taget af en 10 meter høj silo, fortæller vagtchef Jan Stokholm fra Syd- og Sønderjyllands Politi til Ritzau om hændelsesforløbet, hvor manden bliver hejst op til taget i en kurv på en kran.
  - Men på et tidspunkt står han ud af kurven og går ud på taget, siger vagtchefen.
  Taget kunne dog ikke bære ham, og han styrter 10 meter ned på betongulvet i siloen.
  - Han kommer alvorligt til skade og bliver fløjet til Odense Universitetshospital i en helikopter, fortæller Jan Stokholm, der ikke kan sige noget nærmere om mandens tilstand.
  Politiet ved heller ikke, hvorfor den 32-årige gik ud på siloens tag. Arbejdstilsynet er underrettet og skal undersøge ulykken for at fastslå, om reglerne for arbejdet er overholdt.
  